b'\n_START_ARTICLE_\nSlovenska reprezentanca v hokeju na travi\n_START_PARAGRAPH_\nSlovenska reprezentanca v hokeju na travi je mo\xc5\xa1ka selekcija Zveze za hokej na travi Slovenije, ki zastopa Slovenijo na mednarodnih tekmovanjih._NEWLINE_Prvo meddr\xc5\xbeavno tekmo je slovenska reprezentanca odigrala leta 1992 proti reprezentanci Hrva\xc5\xa1ke v Zagrebu in visoko izgubila z 0:5. \xc5\xbde na povratni tekmi istega leta v Bratoncih pa je pokazala povsem drugi obraz in tesno izgubila z 0:1. Reprezentanca je nato dolga leta sodelovala prakti\xc4\x8dno samo na vsakoletnem Panonskem pokalu, katerega se poleg Slovenije udele\xc5\xbeujejo \xc5\xa1e reprezentance Hrva\xc5\xa1ke, Mad\xc5\xbearske in Slova\xc5\xa1ke. Poleg tekem na Panonskem pokalu in nekaterih prijateljskih tekem z istimi nasprotniki velja omeniti \xc5\xa1e prijateljsko tekmo leta 1997 v Trstu z Italijo, katero so izgubili z 1:7. Prvo desetletje mednarodnih tekmovanj je minilo v znamenju porazov in neodlo\xc4\x8denih rezultatov, tako da je prvo mednarodno zmago reprezentanca zabele\xc5\xbeila \xc5\xa1ele leta 2001, ko je v Moravskih Toplicah s 5:4 premagala Mad\xc5\xbearsko._NEWLINE_Leta 2002 se je reprezentanca prvi\xc4\x8d udele\xc5\xbeila kvalifikacij za evropsko prvenstvo in kljub dobri igri izgubila proti Franciji, \xc5\xa0kotski in Mad\xc5\xbearski ter seveda ostala brez uvrstitve, na najvi\xc5\xa1je tekmovanje na stari celini. Po menjavi tekmovalnega sistema, je bila Slovenija razvr\xc5\xa1\xc4\x8dena v \xc4\x8detrti kakovostni razred (Challenge II), med ekipe ki kotirajo od 25. do 32. mesta v Evropi. Leta 2007 je reprezentanca dosegla svoja najve\xc4\x8dja uspeha do sedaj. Najprej je v Bratislavi osvojila Panonski pokal, nato pa pred doma\xc4\x8dimi navija\xc4\x8di v Predanovcih, zmagala \xc5\xa1e na evropskem prvenstvu skupine Challenge II in se uvrstila v tretji kakovostni razred v katerem je nato leta 2009 tudi obstala. Po dalj\xc5\xa1em premoru je reprezentanca v letu 2017 nastopila v \xc4\x8detrtem kakovostnem razredu (Championship IV) evropskega hokeja in osvojila drugo mesto. _NEWLINE_Trenutno vlogo selektorja opravlja Franc Mau\xc4\x8dec.'